**Most azért megmarad a hit, a remény, a szeretet, e három; ezek közül pedig a legnagyobb a szeretet.**

**Ha emberek vagy angyalok nyelvén szólok is, szeretet pedig nincs bennem, olyanná lettem, mint a zengő érc vagy pengőcimbalom. És ha prófétálni is tudok, ha minden titkot ismerek is, és minden bölcsességnek birtokában vagyok, és ha teljes hitem van is, úgyhogy hegyeket mozdíthatok el, szeretet pedig nincs bennem: semmi vagyok. És ha szétosztom az egész vagyonomat, és testem tűzhalálra szánom, szeretet pedig nincs bennem: semmi hasznom abból. A szeretet türelmes, jóságos; a szeretet nem irigykedik, a szeretet nem kérkedik, nem fuvalkodik fel. Nem viselkedik bántóan, nem keresi a maga hasznát, nem gerjed haragra, nem rója fel a rosszat. Nem örül a hamisságnak, de együtt örül az igazsággal. Mindent elfedez, mindent hisz, mindent remél, mindent eltűr. A szeretet soha el nem múlik. De legyen bár prófétálás: el fog töröltetni; legyen nyelveken való szólás: meg fog szűnni; legyen ismeret: el fog töröltetni. Mert töredékes az ismeretünk, és töredékes a prófétálásunk. Amikor pedig eljön a tökéletes, eltöröltetik a töredékes. Amikor gyermek voltam, úgy szóltam, mint gyermek, úgy éreztem, mint gyermek, úgy gondolkoztam, mint gyermek; amikor pedig férfivá lettem, elhagytam a gyermeki dolgokat. Mert most tükör által homályosan látunk, akkor pedig színről színre; most töredékes az ismeretem, akkor pedig úgy fogok ismerni, ahogyan engem is megismert az Isten. Most azért megmarad a hit, a remény, a szeretet, e három; ezek közül pedig a legnagyobb a szeretet.**

A Szeretet Himnuszának befejező mondatát szinte mindenki ismeri jól, hiszen gyakran idézzük: **„Most azért megmarad a hit, a remény, a szeretet, e három; ezek közül pedig a legnagyobb a szeretet.”** Gyakran hangzik el ennek a mondatnak a magyarázata is a szószékekről!

Amikor most újra elolvastam, akkor úgy fogalmazódott meg bennem ennek a mondatnak az üzenete, hogy Pál apostol azt mondja el nekünk, hogy a hit, a remény, a szeretet az emberi életnek az a három tartópillére, ami minden időben nélkülözhetetlen az emberi élet biztonsága, kiteljesedése, folyamatos megújulása szempontjából. Ott, ahol ebből a három tartópillérből valamelyik hiányzik, vagy valamelyik működésképtelen, ott az ember élete összeroppan, szenvedésektől, fájdalmaktól megnyomorított, megnehezített élet lesz.

Erre nézve különféle példákat és bizonyítékokat találhatunk a mindennapi életben, amik meggyőznek bennünket erről. Talán akkor, ha visszatekintünk az elmúlt történelmi időszakra, amelyet a felvilágosodás korszakának nevezünk, akkor ott jól láthatjuk ennek az igazságnak a bizonyítását.

A felvilágosodással mindenek előtt egy olyan általánosan elfogadott tétel kérdőjeleződött meg, amely addig mindenki számára elfogadott igazság volt, mégpedig ez úgy hangzott, hogy **Isten létezik, és Isten uralma, gondviselő szeretete határozza meg az embernek és ennek a világnak az életét.** Ebben addig mindenki egyetértett, senki nem kételkedett ennek az állításnak az igazságában.

A felvilágosodással azonban elkezdett megrendülni az Istenbe vetett hit létjogosultsága. Egyre többen mondták azt minden szégyenkezés nélkül, hogy ők bizony nem hisznek Isten létében, s egyre többen kezdték el gyakorlatban, az életükkel, életvitelükkel is tagadni Isten létét, és így gondviselő hatalmát is.

Elkezdődött ezzel egy új korszak, egy újfajta életforma kialakulása. Az emberek, ha nem is azonnal, de az idő múlásával egyre inkább elfordultak a vallásos életformától, elszakadtak az egyházi közösségtől, elidegenedtek az egyházi élettől. Ez a változás, amely szépen lassan zajlott le és zajlik, teljesen átformálta a világot, a társadalomnak az életét. Ebben a folyamatban az ember, az emberi tudás, a szabadság, az emberi közösségnek, a társadalomnak az összefogásban rejlő ereje vált a legfőbb értékké, ami az emberek hitének tartalmává lett.

Hosszú időn át tartott, és ma is tart ennek az új, felvilágosult világnak a kiformálódása.

S ma, ha megnézzük a mi világunk életét, s benne a családoknak, az egyéneknek az életét, akkor azt láthatjuk, hogy az, ami ott és akkor elkezdődött egyre jobban kiteljesedett. Hiszen ma már azt is elmondhatjuk, hogy nem csak az Isten létébe vetett hit hiányzik, hanem általánosságban az élet minden területén megrendült, vagy megrendülni látszik az, amit hitnek nevezünk. Az emberek számára nincsen szinte semmi olyan, amiben egyetértésben vannak, és amire azt mondják, hogy ebben, vagy abban hinni lehet és hinni is kell. Mindenütt, mindenben a hit megerőtlenedését látjuk.

Ha megvizsgáljuk, akkor azt látjuk például, hogy a családi élet fontosságába vetett hit is megrendült, hiszen az emberek nagy többsége már olyan zűrzavaros kapcsolatokban él, amit nem lehet családnak, családi életnek nevezni, s aminek sok súlyos kihatása van a társadalomra nézve és a következő generációkra nézve is. A munka, a siker, a tiszta élet, a nemzeti érzés és sok más eddig igen nagyra becsült érték fontosságában, amiben eddig sokan hittek, ma már nem mindenki, vagy csak az embereknek egy kis része, töredéke hisz.

S a hit megerőtlenedése miatt különös gondolatok erősödnek fel a szívekben, amiket a korábbi időben senki sem tudott volna elfogadni, s az emberek pedig feszülten, kényelmetlen bizonytalanságban, sokszor erős félelmekkel a szívükben, máskor pedig egymástól elidegenedve, egymással vitatkozva, versengve élik az életüket. Összezavarodott a világ, mert a hit tartópillére megrendült.

Ott kezdődött el valamikor, az Isten tagadásával, a szabadság, testvériség és egyenlőség jelszavának deklarálásával, s ma már eljutottunk oda, hogy szinte az életünk minden részletét áthathatja a romlás, minden részletében hiányzik már, erőtlenné vált, vagy beteg a hit, a bizalom.

Ady Endre olyan szépen fogalmazza meg ezt a jelenséget egyik versében, amikor így ír, visszaemlékeztetve az embereket a régi életre, amikor még a hit ereje jobban hatott, jobban tartotta az életet:

Be szép a régi kép, a tiszta,  
Be szép volt a világon élni,  
Be szép volt az a lázadó,  
Mégis uras, szent Össze-Vissza.

Imádkozni is tudtunk néha,  
De mindenképp Istené voltunk,  
Nem-akartan és nem-tudón  
Legbőszebb óránk se volt léha.

Be szépeket elhittünk akkor  
És a Poklot hogy elfeledtük  
És most a Pokol muzsikál:  
Fülünkben száz és szörnyű akkord.

Megszakadt szép imádkozásunk,  
Pedig valahogyan: van Isten,  
Nem nagyon törődik velünk,  
De betakar, ha nagyon fázunk.

Imádkozzunk, hogy higyve higgyünk:  
Van Isten, de vigyáz Magára,  
Van Isten s tán éppen olyas,  
Kilyenekben valaha hittünk.

Adjuk Neki hittel magunkat,  
Ő mégiscsak legjobb Kisértet,  
Nincs már semmi hinnivaló,  
Higgyünk hát a van-vagy-nincs Úrnak.

Mert ő mégis legjobb Kisértet  
S mert szörnyűséges, lehetetlen,  
Hogy senkié vagy emberé  
Az Élet, az Élet, az Élet.

Istent elveszítve s a hit erejének általános megrendülése által tehát azt éljük át a mindennapjainkban, hogy valóban szörnyűséges, lehetetlen, hogy senkié vagy emberé Az Élet, az Élet, az Élet.

Ez a modern ember nagy nyomorúsága, hogy valamiben hinni kellene, de nem tud hinni igazán semmiben. Megrendült a hit tartóoszlopa és omladozik, szánalmas lett az életünk annak ellenére, hogy soha nem látott gazdagságban, jólétben élünk. Nagyon nagy bajban van a felvilágosult és szabadelvű világ.

Ez a folyamat, ha végiggondoljuk, akkor arra tanít meg bennünket, hogy **minden emberi életet meghatározó hitnek a szilárd alapja akkor van meg, ha ez az alap felette van az embernek, abszolút magasságban, mindenek felett van.** Az ember által kitalált hitek nem sokáig tartanak meg bennünket. Úgy fogalmazhatjuk meg itt a gyülekezeti közösségben, hívő emberként, Isten Igéjével a kezünkben, hogy **Isten nélkül az ember számára minden elveszti az értelmét, biztonságát, és minden összezavarodik.** Ezt mutatja jól a mi világunk, s különösebb bizonyítékra nincs is szükség ezzel kapcsolatosan. Ha csak önmagunkban, emberi képességünkben, erőnkben, összetartozásunkban bízunk, ha az embert istenítjük, akkor ez az életünk minden részét megrontja és megerőtleníti. Megerőtleníti a családi életet, a házastársi kapcsolatot, a gyermek szülő kapcsolatát, az emberi törekvések értékrendjét, s teljesen összezavarja az életet, az élet rendjét. Vannak dolgok, amiben próbálunk hinni, de ezekben a próbálkozásosainkban mindig szégyent vallunk, mert tökéletlenek, tisztátalanok, s mert mindig lesznek, akik másképpen látják a dolgokat, akik elutasítják, vagy éppen kigúnyolják azt, amiben mi emberek próbálunk hinni.

A mi korunk egyik legnagyobb problémája az, hogy összeroppant a tartópillér, amit hitnek nevezünk, amire ráépülhetne az életünk. Semmiben nem tudunk már hinni igazán, s így mindig csak arra vigyázunk, hogy életünket valahogyan megtartsuk, ügyesen lavírozzunk a lehetőségeink adta térben, s arra törekedjünk, hogy megmaradjunk a sok bizonytalanság közepette, és ha lehet, akkor törekedjünk kihasználni a pillanatot, minden erőnkkel azon legyünk, hogy a földi életnek sok javával rendelkezzünk, mert ki tudja, hogy mit hoz a holnap. Hinni nem lehet semmiben. A realitásokra, a valóságra kell építeni. Azt hiszem, amit látok, szokták mondani gyakran! Amit ma megszerezhetsz, az ne halogasd megszerezni, mert nincs miben hinni.

De is jól tudjuk, hogy: Hit nélkül nem lehet élni! – Ezt szokták mondani az emberek. S ez egy súlyos megállapítás ma, amikor egy olyan világban élünk, ahol a hit hiánya határoz meg mindent, a hit, a bizalom az élet minden részében megerőtlenedett. Ettől szenvedünk, ezért néz úgy ki a világ, ahogyan kinéz, ezért van annyi nyomorúság, megoldatlan probléma.

S amikor ezt látjuk, akkor értjük meg azt, hogy milyen fontos üzenet szólal meg a Bibliából az embervilág, vagyis minden ember felé. **Isten ugyanis hitre hív minket, embereket.** Azt mondja nekünk, hogy én úgy szeretem ezt a világot, hogy egyszülött Fiamat adtam oda érte, hogy mindenki, aki hisz Őbenne, el ne vesszen, hanem örök élete legyen.

Isten azt mondja nekünk, azt kéri tőlünk, hogy bátran ragadjuk meg az Ő felénk kinyújtott kezét, fogadjuk el a segítségét, amit Jézus Krisztusban kínál fel nekünk. Engedjük meg azt, hogy az Ő csodálatos szeretete a mi életünkbe, szívünkbe áradjon és ennek a szeretetnek az áradása által a hit szülessen meg, s az erősödjön meg az életünkben. Épüljön rá a teljes életünk az Ő megtartó hatalmára, mindenben, szüntelenül bízzunk, higgyünk Őbenne.

Ady az idézett versben ezt fogalmazza meg nagy jól érthetően. Azt mondja: Nincs más lehetőségünk: **Imádkozzunk, hogy higyve higgyünk: Van Isten, de vigyáz Magára, Van Isten s tán éppen olyas, Kilyenekben valaha hittünk… Adjuk Neki hittel magunkat,…** Ady nem akar hitvitát folytatni ebben a versében, csak talán némi kétellyel is a szívében egyszerűen kimondja azt, hogy az ember számára nincs más lehetőség, ha van Isten, ha nincs, mindenképpen hinni kell Őbenne, mert ez ad biztonságot, ez adja meg az emberi életnek az igazi, emberhez méltó tartalmát. S mi pedig tudjuk, hogy Isten valóban van, s szeret bennünket, jó benne bízni.

A világunkban mindenki érzi azt, aki gondolkodik, hogy valamilyen hit erejével össze kellene fogni az embereket, az emberiséget, s meg kellene ezáltal fordítani azt a folyamatot, ami a felvilágosodás liberális, minden kötöttségtől szabadulni akaró gondolkodásával megindult ebben a világban, szükséges lenne megerősíteni így az emberi életet. Ezért próbálják hirdetni azt, hogy hinni kell azt, hogy a siker, a jólét, a társadalmi igazságosság, a tudomány és sok más ajándékban minden embernek részesülni kell ahhoz, hogy ebben a hitben békés és boldog legyen ez a világ. Próbálnak az embereknek a gondolkodó emberek valamilyen hitet adni, segíteni próbálnak azok, akik látják azt a sok problémát, ami terhel bennünket. De mi azt mondjuk Isten Igéje alapján, hogy **nincsen más lehetőség, ami hatékonyan segítene ezen a világon, egyedül a visszatérés Istenhez, Isten szeretetének a befogadása, a bátor hit, az odaadó bizalom Isten iránt. Mert minden bizalom, minden hit az Isten megtartó, megszabadító hatalmába vetett hitben születik,**

Kimondjuk ezért, mert ki kell mondani, hogy: Csak akkor találsz ebben a földi életben biztonságot, ha Isten Jézus Krisztus által felemel és megtartóddá lesz. Csak akkor lesz igazi örömöd és békességed, ha hittel igent mondasz az Ő hívó szavára. Csak akkor lesz gazdag, boldog és szép az életed, ha az Isten szeretetének megtartó erejében épül fel a hit minden struktúrája, összefüggése a dolgaidban. És akkor meg fogod tapasztalni azt, hogy gyógyulni kezd az életednek minden részlete. Családi életed, emberi kapcsolataid, munkád, karriered, akkor lesz fáradozásodon áldás, akkor válik minden működőképessé.

A földi életünknek ez alaptörvénye. Talán ezért is van, hogy az ember gyógyíthatatlanul vallásos lény, minden időben ösztönösen keresi a világ feletti világot, hogy erőt meríthessen belőle és ebből a kapcsolatból rendeződjön, tisztuljon az élete. De azt is tudjuk, hogy eljön egyszer majd a teljesség, amikor már nem hitben, hanem látásban, Isten szeretetében élhetünk. Erre készülünk. De addig, amíg ez nem lesz valóság, addig csak hitben, a hit tartóerejére támaszkodva élhetjük az életünket.

A Szeretet Himnuszának befejező Igéjében azt mondja el az apostol, hogy az emberi életnek három, nélkülözhetetlen alappillére van, a hit, a remény és a szeretet. A szeretet annyiban különbözik az első kettőtől, hogy ez a legfontosabb, és az egyetlen maradandó. **„…megmarad a hit, a remény, a szeretet, e három; ezek közül pedig a legnagyobb a szeretet.”** Ezzel a kijelentéssel visszakapcsolódik az apostol arra a néhány kezdő mondatra, amelyeket jól ismerünk: **„Ha emberek vagy angyalok nyelvén szólok is, szeretet pedig nincs bennem, olyanná lettem, mint a zengő érc vagy pengőcimbalom. És ha prófétálni is tudok, ha minden titkot ismerek is, és minden bölcsességnek birtokában vagyok, és ha teljes hitem van is, úgyhogy hegyeket mozdíthatok el, szeretet pedig nincs bennem: semmi vagyok. És ha szétosztom az egész vagyonomat, és testem tűzhalálra szánom, szeretet pedig nincs bennem: semmi hasznom abból.”** Tehát mindennél fontosabb, a legnagyobb a szeretet. És mivel az apostol az örökkévalóság távlatában szemléli az emberi életet, s ezt a teremtett világot is, ezért állítja azt, hogy a hit és a remény csak egy ideig, csak a földi életében szükséges az ember számára, mert ott az örökkévalóságban már színről színre látunk és ismerünk, viszont a szeretet ereje, szépsége az örökkévalóságban lesz teljes mértékben az életünk meghatározója.

A földi életünkben, jól tudjuk, hogy a reménység rendkívüli fontosságú. Ha valakinek a szívében nincsen remény, akkor az már tulajdonképpen feladta az életét, a harcát, csak van, csak hányódik az életet meghatározó erők kénye kedve által sodortatva. Ha egy súlyos beteg feladja a reményt, akkor az azt jelenti, hogy sem lelkileg, sem fizikailag nem küzd már tovább, s ennek az lesz a következménye, hogy a betegség győzelmet arat felette.

Ma gyakran beszélünk arról, hogy olyan korban élünk, amikor az emberek szívében egyre inkább megerőtlenedik a reménység. Reménykedtünk sokmindenben az elmúlt évtizedekben, évszázadokban, de a sok csalódás után egyre inkább az elfáradás és a tehetetlenség érzése tölti be a szívünket. Pedig nem lehet reménység nélkül élni! A földi élethez mindig szükség van a reményre. Minél erősebb a szívünkben a reménység, annál nagyobb odaadással, lelkesedéssel indulunk tovább, küzdjük a mindennapok harcait.

Ha megvizsgáljuk a remény természetét, akkor azt fedezzük fel, hogy ahhoz, hogy reménykedni tudjunk, ahhoz, valamilyen lelki látásra van szükségünk. Szükségünk van arra, hogy lássunk a lelki szemeinkkel valamilyen jövőt magunk előtt, amiért érdemes küzdeni, ami lelkesít bennünket. Aki nem lát, az azt érzi, hogy mindennek vége, nincs tovább. De az, aki a szívével, lelkével lát valamit maga előtt a távolban, az nem mondja azt, hogy mindennek vége, az nem áll meg, nem adja fel a harcát, hanem halad előre az útján.

De nem csak a távoli jövővel kapcsolatosan, hanem a rövid távú dolgainkkal kapcsolatosan is szükséges ez a látás. Akkor is, ha az ember valamilyen akadályba ütközik, valamilyen szorult helyzetbe kerül, akkor is kell, hogy szívével valamiben reménykedjen, valamilyen megoldást lásson, vagy legalább feltételezzen.

Úgy gondolom, hogy a korunknak nem is az a problémája, hogy nem tud reménykedni, hanem inkább az, hogy az emberek nem tudnak a szívükkel látni megoldásokat, lehetőségeket, távlatokat. Erre váltak képtelenné valami miatt az elmúlt időszakban.

S akkor, ha az ember előtt felderengenek célok, lehetőségek, elérhető magasságok, akkor ez beindítja, felerősíti az ember szívében a hitet is. Hinni kezd önmagában. Hinni kezd az emberi jóságban, a szerencséjében. És ez a lelki látás által megszülető reménység, amely hitre hívja az embert, bátor cselekvésre ösztönöz. Van előttem cél, vágyom arra, hogy el érjem és el is akarom bármi áron érni! Hiszem, hogy meg tudom tenni. Így tehát nekikezdek a megvalósításnak. Keresem a lehetőségeket, mert biztosan sikerülni fog!

Valahogyan így működik az ember életében a reménység, ami tartópillér és nem hiányozhat, mert a hiány a teljes vereséget, összeomlást jelenti az ember számára.

Sok üzletembernek, tudósnak, művésznek és sok egyszerű kis embernek az életében láthatjuk a reménység csodálatos erejét. Nagy dolgokat vittek véghez emberek, mert volt látásuk, ami erősítette a szívükben a reményt, hinni kezdtek benne és hatalmas akaraterővel, bátorsággal megvalósítottak dolgokat.

A Bibliát olvasva azt láthatjuk, hogy a hitben élő ember életében a reménység csodálatos lehetőségek gazdagságát jelenti. Azért van ez így, mert a hitben élő ember az Istennel való közösségben születő reménységet hordozza a szívében.

Amikor Jézusban megtaláljuk Istennel a közösséget, akkor a felülről ránk sugárzó fényben látni kezdünk sok mindent, amit addig nem láttunk. Isten szeretetében, az Ő ígéreteit megismerve csodálatos lehetőségek tárulnak fel előttünk. Hiszen az az út, amit hitre jutásunk pillanatától kezdve járunk, az Istennek az elénk tárt, nekünk szánt útja.

Amikor Ábrahámot Isten elhívta, akkor adott neki egy látást a jövőről, egy csodálatos országról, ami az övé lesz és utódaié akkor, ha elindul azon az ismeretlen úton, amin Isten vezeti végig. A reménység megerősödött a szívében és hittel tudott útra kelni.

S a bibliai történetekben sok olyan példát találunk, amikor Isten embereknek látást adott, megnyitotta a szemét, s ezek az emberek reménységgel a szívükben elindultak, mert hitték azt, hogy a reménységükben nem szégyenülnek meg, hogy a reménységük valósággá válik. Nem csak nagy dolgokban, hanem kicsiny dolgokban is igaznak bizonyult az életükben az, hogy a reménység nem szégyeníti meg az embert.

Ma is, a mi életünkben is, ha Isten szeretetében élünk, akkor azt fogjuk tapasztalni, hogy Istennel való kapcsolatunkban látni fogunk távlatokat, megoldásokat, látjuk magunk előtt jövőt. A szorult helyzetekben is bátorít bennünket az a tudat, hogy Isten kezében van az életünk és Isten nem hagyja el azt, aki benne bízik.

Mi, akik hitben járunk, nem magunkban bízunk, hanem abban, aki kiválasztott bennünket, hogy gyermekei legyünk. Tudjuk, hogy Ő megtart, Ő célhoz vezet. Ő előhozza a megoldást mindig alkalmas időben, mert máskor is megtette ezt. Tudjuk, hogy az Ő számára nincsen lehetetlen. És ezért bíztatjuk, bátorítjuk magunkat azzal az Igével, hogy hagyjad az Úrra a te utadat, bízzál benne, mert Ő megcselekszi. Ne magadban bízz, hanem Őbenne, mert Ő nem feledkezik meg rólad, megtart, győzelemre fog vezetni.

Ha végignézzük az előző generációk küzdelmeit, akkor látni fogjuk, hogy nagy mélységekben, nagy küzdelmekben hogyan tudtak megmaradni és győzni, mert Isten látó szívet adott nekik és Ők reménységgel és hittel a szívükben haladtak előre az útjukon.

Az Isten szeretetében élő, megnyitott szemű, szívű ember mindig, minden helyzetben reménységgel tekint előre, s a reménységében teljes hittel ráépül Isten megtartó hatalmára.

S ez fontos üzenet minden ember felé, különösen azok felé, akik már nem reménykednek, és nem hisznek semmiben, ahogyan mondani szokták. Isten szeretetében az ember látni kezd sok olyan lehetőséget, amit addig nem látott. Isten maga is előhoz az életünkben olyan helyzeteket, olyan találkozásokat, olyan lehetőségeket, amiket a megnyitott szemünkkel úgy láthatunk meg, mint új lehetőséget, és reménységünk megerősödik. És Isten szeretetére, hűségére és hatalmára épülve felbátorodhatunk arra, hogy hinni kezdjük abban, hogy a reménységünk megvalósul.

Sok olyan ember él körülöttünk, akik már teljesen leálltak, akik mély depresszióba süllyedve élik a napjaikat. Az Ő életük akkor változik meg, ha Isten szeretete betölti a szívüket, akkor egyszerre látni fogják, hogy nem elveszett emberek, hogy milliónyi lehetőség, szépség van elkészítve az ő számukra. S nem kell csak a maguk erejében bízni, vagy valamilyen ember segítségben, szerencsében, hanem bátran rábízhatják magukat Isten csodálatos hatalmára.

Boldog az az ember, akinek a szemei megnyíltak, s aki Isten szeretetében látja önmagát, a világot, és Isten szeretetére hagyatkozva éli folyamatosan az életét.

Isten azt akarja, hogy Te is így éld az életedet. Utasítsd el a reménytelenséget, a depressziót, vesd ki a szívedből azt az érzést, hogy már nincsen számodra semmi lehetőség. Engedd, hogy Isten szeretete betöltse a szívedet, látó emberré tegyen, s amit Ő mutat neked, amit Ő tár fel előtted az lelkesítsen, bátorítson meg, s támaszkodj rá az Ő hatalmára. Hagyjad az Úrra a te utadat, bízzál Őbenne, mert Ő megcselekszi. Legyen legfontosabb a számodra az, hogy gyönyörködjél az Úrban és hidd el azt, hogy Ő megadja szíved kéréseit, beteljesíti azt, amit szíveddel látsz!

Nincsen olyan helyzet, olyan körülmény, amikor az Istenben bízó ember szívével ne láthatna távlatokat, lehetőségeket, valami mást mint a teljes vereség, nincsen olyan helyzet, amikor az Isten szeretetében élő ember szívében ne lehetne reménység. S ezzel a reménységgel mindig tudhatja, hogy rátámaszkodhat a dicsőséges, hatalmas Isten megtartó kegyelmére.

Természetesen, akkor, ha az ember szívében van remény és a remény az igaz hittel együtt munkálkodik, akkor az ember a gyakorlati életében aktívvá lesz. Munkálkodik azért, hogy az, amiben reménykedik, amit hitével is elfogadott, az megvalósulhasson.

A felvidéki ébredés történetéből tudjuk azt, hogy valakinek a szívében megszületett a gondolat, a látás, hogy a serdülő fiúknak is kellene építeni egy otthont, ahol majd különféle szakmák elsajátításával készülhetnek fel az önálló életre. Volt egy látás, ami reményt adott a szívekbe, s ez hittel párosul. Így aztán elkezdték szervezni, hogy valahol egy telket szerezzenek az álom megvalósítására, majd, amikor a telek meglett, akkor elkezdtek építkezni, s végül megszületett az a ház, amit Timóteus palotának neveztek el. Egy mai beszámoló így ír erről: **„…a Bétel Egyesület, amely először Marcelházán, majd Kiskoszmályon, Léván és végül, 1938-ban Komáromban hozott létre árvaházat. A Bétel Egyesület az akkori városi tanácstól igényelt alkalmas földterületet, és a testület azzal a feltétellel tett eleget kérésüknek, hogy egy éven belül felépítik az árvaházat. A hívek – időt, energiát nem sajnálva – alig négy hónap alatt teljesítették a feladatot. Szinte téglánként hordták össze a szükséges építőanyagot. A munkálatokba nem csak a környékbeliek kapcsolódtak be, voltak, akik 100 kilométeres távolságból jöttek, hogy segítsenek” – tudjuk meg a lelkipásztortól. A Timóteus-palotának nevezett árvaházba 1938 őszén 25 gyermek költözhetett be. „Az alkalmazottak isteni elhívásra, mindenféle juttatás nélkül, pusztán a kosztért és a szállásért foglalkoztak a lakókkal.”**

A hit és a remény együtt bátor, leleményes munkára indítja az embert. És az a legcsodálatosabb, hogy ebben a fáradozásban, amit az embernek vállalni kell, Istennek különleges csodáit, ajándékait tapasztalja meg az, aki a reménységet komolyan veszi.

Isten ezzel is figyelmeztet bennünket arra, hogy Őbenne, az Ő szeretetében legyen minden reménységünk megalapozva. Nem az emberi akarásban, erőben, bátor munkában csupán.

Így kimondhatjuk, hogy nagy áldás az ember számára, amikor nem önmagában, emberekben, szerencsében vagy másban éli meg a reménységét, hanem Isten szeretetében. Nagy ajándék, amikor Isten adja számunkra a látás örömét, amikor hittel elindulunk, hogy a látás valóra váljék, s mindent megteszünk ennek érdekében, ami rajtunk múlik. Megtapasztaljuk, hogy Isten azt, amit ígér nekünk, azt meg is adja.

A világunkban egyre jobban erősödő reménytelenség az Isten nélkül élő ember életének jellemzője. Engedjük, hogy Isten szeretete látóvá, reménykedővé tegyen bennünket, olyanokká, akik mindig tudják, hogy a reménység nem szégyenít meg.

A Szeretet himnuszának utolsó mondata arra tanít meg bennünket, hogy a teljes emberi élethez szükséges három alappillérnek, a hitnek, a reménynek és a szeretetnek, a legfontosabbja a szeretet. A szeretet megmarad örökké, míg a hit és a reménység csak a földi világban fontos, már az örökkévalóságban, ahol a színről színre látás valósul meg, nem lesz sem a hitre, sem a reménységre szükség.

Jól tudjuk, hogy a szeretet kedves témája az igehirdetőknek és az igehallgatóknak is. Különösen a mi modern korunkban szinte közhellyé lett az, hogy minden problémát a szeretet old meg. Minden kényes kérdésre alkalmazni lehet a szeretet elrendező, megoldó fogalmát. Isten szeretet, tehát semmit sem kell komolyan venni, mindent lehet, mert a szeretet minden kibír, mindent túlél. Így, mivel elcsépelték, komolytalanná tették sokan a szeretet fogalmát, ezért aztán nehéz a szeretetről szólni.

Mivel elkezdtük ennek az Igének a magyarázatát, ezért kénytelen vagyok a szeretetről is beszélni. Lehet, hogy néha olyan gondolatot fogalmazok meg, ami szokatlan lesz. Ezért arra kérek mindenkit, hogy senki ne botránkozzon meg, hanem mondanivalóm inkább legyen gondolatindító mindannyiunk számára.

Azzal szeretném elindítani a szeretetről szóló igehirdetésemet, hogy **mi egy olyan világban élünk a Biblia szerint, amelyik szüntelenül krízisben van.** Ezt sokan nem tudják, s azért azt gondolják, hogy ennek a világnak az állapota különféle emberi erőfeszítésekkel rendbe hozható. Nagy költőnk mondta, hogy:

Ha majd a bőség kosarából

Mindenki egyaránt vehet,

Ha majd a jognak asztalánál

Mind egyaránt foglal helyet,

Ha majd a szellem napvilága

Ragyog minden ház ablakán:

Akkor mondhatjuk, hogy megálljunk,

Mert itt van már a Kánaán!

S miközben gyönyörködünk ezekben a gyönyörű szép sorokban, amelyek olyan kristálytisztán fogalmazzák meg sokak hitét, érezzük, hogy ez az állapot még soká lesz, de legvalószínűbb, hogy soha nem valósul meg. Azért nem valósul meg, mert mi emberek ennek megvalósítására teljesen alkalmatlanok vagyunk. Ezt könnyen ellenőrizhetjük, ha egy kicsit végiggondoljuk azt, ami jellemzi az életünket.

Ez a világ tehetetlenül és menthetetlenül vergődik. Ezért látunk annyi szenvedést, ezért van annyi jajkiáltás, annyi könny. A bűn, az ember engedetlensége, Istentől való elfordulása mérhetetlenül sok szenvedésnek a forrása, amit nem lehet kijavítani, jóvátenni. S gyakran a bűn következménye különböző áttételekben jelenik meg.

A napokban olvastam az újságban, hogy Norvégiában bevezették a nők hadkötelezettségét, s a következő évtől minden honleánynak be kell vonulni sorkatonai szolgálatra. Ezzel a rendelkezéssel is igyekeznek megmutatni a világnak a derék skandinávok, hogy náluk elképzelhetetlen az állampolgárok nemi, vallási, faji és egyéb alapon történő megkülönböztetése. Reménykednek abban, hogy felvilágosultságukkal, merész és formabontó újításaikkal jó példát mutathatnak az egész betokosodott, maradi (barbár)világnak. Aranyosak ezek az emberek. Igazuk is van a maguk szemszögéből! Hiszen a nők roppant ügyesek! Kiváló katona, ügyvéd, politikus, buszvezető és vájár, illetve lelkipásztor, vagy püspök lehet belőlük. Ügyesebbek és kitartóbbak lehetnek, mint a férfiak, s valóban azok is. Ha szép bokájuk van, akkor még sok segítséget is kapnak embertársaiktól az önmegvalósításra, hiszen ezzel fokozni lehet a szimpátiát, a lelkesedést, s ezzel az eredményességet is hihetetlen mértékben javítani lehet bizonyos helyzetekben. Ha csak ennyi kell a jobb eredmények elérésére, akkor ez nem kerül semmibe.

Egy dologról azonban elfelejtkeznek ezek a derék skandinávok, s lassan az egész világ is. Arról feledkeznek el, hogy ennek a világnak van egy Istentől meghatározott rendje. Ez a rend olyan pontosan megalkotott, olyan precíz rend, amelyben minden mindennel összefügg, minden mindenre hatással van. Ha valahol akarva, vagy akaratlanul megzavarják ezt a rendet, akkor annak következményei vannak.

A Norvégok és a Svédek nem tudják azt, hogy Isten Évát társnak, édesanyának teremtette. S ha Norvégiában úgy gondolják, hogy Éva legyen az, ami szeretne lenni, amiben meg tudja valósítani önmagát, akkor megfeledkeznek arról, hogy Isten mit gondolt el a teremtés rendjében, s így Évából soha nem lesz sem társ, sem igazi édesanya. Jó vájár lesz belőle, vagy lelkipásztor. Szuper eredményei lesznek, csak nem azt teszi, amivel Isten megbízta. S ezzel egyszerűen azt munkálja, hogy a házasság, a családi élet, a gyermekek fejlődése kárt szenvedjen, ahogyan látjuk ezt a mi világunkban. Ezzel ő is okozója lesz a homoszexualitás terjedésének, az általános depresszió még erőteljesebbé válásának, a különféle emberi értékek devalvációjának, a társadalomban megjelenő ferde gondolkodásmód és életforma kialakulásának. Teljesen jóhiszeműen csinálja, s teljesen törvényszerűen jönnek a következmények.

Isten meghatározta ennek a világnak a rendjét, azt kell, kellene elismerni, követni minden embernek, hogy boldog és szép legyen a világ! Az ember azonban mindig arra megy, amerre a szíve, a kívánsága viszi, és ezzel szüntelenül szembefordul a renddel, szétrombol mindent, nagy eredményei, sikerei csak fájdalom és szomorúság forrásaivá lesznek.

De Isten Igéje arra tanít meg bennünket, hogy ennél sokkal rosszabb is lehetne akkor, ha ezt a vergődő világot Isten szeretete és kegyelme nem tartaná meg. Ugyanis minden jó, minden, ami szép, minden, ami meggazdagítja az életet, minden, ami értékes, minden, ami az emberek élete, alkotókészsége, nemes törekvése által megvalósul az nem más, mint Isten oltalmazó szeretetének a megnyilvánulása. Isten visszatartja a világot fenyegető erőket, és olyan ajándékokat ad, amik elviselhetővé teszik, sőt sokszor megszépítik, meggazdagítják az életet.

Így mindenki, aki jót cselekszik a világban élő emberek közül, s mindenki, aki valamilyen értéket hordoz, valósít meg az élete által, legtöbbször anélkül, hogy tudná, Isten eszköze, Isten munkatársa ebben a világban. Így kell az emberek életében megjelenő jóra figyelnünk, támogatni kell azt, és hálát kell adni érte Istennek

Az emberek általában büszkék és úgy gondolják, hogy a humánum, az emberi kultúra mutatkozik meg mindebben. De ez nagy tévedés. Minden, ami jó, minden, ami szép az az Isten irántunk érzett szeretetének munkája, gyümölcse. És ezt sokszor láthatjuk is. Olyankor például, amikor egy magasra emelt humanista, egy csodálatos ember mítoszából véletlenül láthatóvá lesz, kilóg az ember.

Nincs mivel dicsekednünk és nincsen miben reménykednünk. Véleményem szerint a XXI. század embere érzi már ezt és ezért tiporja sárba azokat a dolgokat, amik még néhány évtizeddel ezelőtt lelkesítették.

Isten kegyelme, szeretete tartja fenn ezt a világot kegyelmesen egészen addig, amíg Isten azt nem mondja, hogy: Itt van a vége a történetnek! Mert egyszer ennek vége lesz. A világ nem kerülheti el a sorsát. Isten csak vár az ítélettel. Ígéret szerint: **„…el fog jönni az Úr napja, mégpedig úgy, mint a tolvaj, amikor az egek recsegve-ropogva elmúlnak, az elemek égve felbomlanak, a föld és a rajta levő alkotások is megégnek. 11Mivel pedig mindezek így felbomlanak, milyen szentül és kegyesen kell nektek élnetek, 12akik várjátok és siettetitek az Isten napjának eljövetelét, amikor majd az egek lángolva felbomlanak, és az elemek égve megolvadnak! 13De új eget és új földet várunk az ő ígérete szerint, amelyben igazság lakik.”**

S ebben a szüntelenül válságban lévő világban, amit Isten szeretete visszatart a teljes összeomlástól, **„megjelent az Isten üdvözítő kegyelme minden embernek.”** Istennek csodálatos szeretete felragyogott az emberiség számára: **„Mert úgy szerette Isten a világot, hogy egyszülött Fiát adta, hogy aki hisz őbenne, el ne vesszen, hanem örök élete legyen. Mert az Isten nem azért küldte el a Fiút a világba, hogy elítélje a világot, hanem, hogy üdvözüljön a világ általa. Aki hisz őbenne, az nem jut ítéletre, aki pedig nem hisz, már ítélet alatt van, mert nem hitt az Isten egyszülött Fiának nevében.”**

Az emberek azt mondják, hogy Isten szeretet. Ez az Ige pedig azt mondja, hogy Isten szeretete Jézus Krisztusban jelent meg minden ember számára. És csak az az ember élheti át, tapasztalhatja meg Isten szeretetének a teljes gazdagságát, aki Jézushoz talált, és aki Jézus szabadítását hittel elfogadta. Isten uralmának a kiteljesedésére van szükség ahhoz, hogy az ember megismerje Isten szeretetét valóságosan. Ez egy lelki, szellemi esemény, amely által az ember élete gyökeresen megváltozik. Más emberré lesz az, akit Isten szeretete, Lelke betölt.

Sok mindent el tudunk mondani erről az eseményről és ennek az eseménynek a következményeiről.

Az első, amit el tudunk mondani az az, hogy valóság lett számomra, hogy Jézus Krisztus megszabadított a bűneim terhétől és helyreállította a mennyei Atyával való kapcsolatomat.

A bűn súlya igen leterheli az embert. Benne van ebben a súlyban az a sok lelkiismereti teher, amit az emberek hordoznak a szívükben. Életünknek a nyomorúságait, tévedéseit, szennyét ugyan sokszor igyekszünk elrejteni, elfelejteni. Úgy gondoljuk, hogy ha nem engedjük még a gondolatunkba sem megjelenni ezeket a dolgokat, s ha nem beszélünk róluk soha senkivel, akkor ezek megsemmisülnek, elfelejtődnek. Pedig a modern pszichológia nyilvánvalóan tanítja azt, hogy az elfojtott, tudat alá nyomott dolgaink folyamatosan mérgezik az életünket, mégpedig sokféle romboló hatást fejtenek ki. Sok betegség kialakulása ezeknek az elfojtott, elfelejteni akart nyomorúságainknak a következményei. Olyan súlyos állapotot idézhetnek elő, ami az életünket, a létünket is veszélyezteti. Nem azonnal jelentkeznek a következmények, hanem szépen lassan rombolják az életünket.

Amikor az Isten szeretete betölti Jézusban a szívünket, akkor átéljük, hogy szabadok lettünk, mert Jézus Krisztus vére minden bűnünktől megtisztít. S igyekszünk is ilyenkor arra, hogy rendezzük mindazt, ami rendezhető még emberileg.

De Isten szeretete, amely Jézus Krisztusban adatott a számunkra felszámolja, megszünteti az elveszettségünk érzését. Mert mi emberek sokszor érezzük meg azt, hogy árvák, elveszettek vagyunk ebben a világban. Elveszettségünket igyekszünk enyhíteni azoknak az embereknek a közelségével, akik befogadnak bennünket, akikkel baráti kapcsolatot tudunk kialakítani. De ez életünk alapvető magányát nem gyógyítja meg.

Jézusban Isten megtalált bennünket és azt mondja nekünk: Enyém vagy! Nem hagylak el, nem távozom el tőled, elhívásom és hűségem örök a te számodra. Így olvassuk az Ézsaiás könyvében: **„Mert a hegyek megszűnhetnek, és a halmok meginoghatnak, de hozzád való hűségem nem szűnik meg, és békességem szövetsége nem inog meg - mondja könyörülő URad.”**

Isten szeretete által életünkben megjelennek Isten országának az erői. Formálnak bennünket, és segítenek minket. Áldássá teszik életünk részleteit.

Az Istentől távol élő ember saját erejében bízik, a hitre jutott ember, aki Jézus Krisztust a szívébe fogadta, az mindennap látja, hogy Isten hatalma őrzi, és Isten ereje hordozza.

De megnyílnak a hitben élő ember előtt olyan távlatok, amikről az ember Jézus nélkül nem tudhat semmit. Az üdvösség, az örök élet távlatai. Az az ígéret, hogy Isten kiszabadít, kiment bennünket ebből a süllyedő világból és átvisz az Ő dicsőséges országába. Nem kell félni semmitől, mert Jézus által örök életünk van.

Mindenkinek állnak Istennek ígéretei. Isten mindenkit szeret Jézus Krisztusban. De ahhoz, hogy ez a szeretet a mi életünket átformálja, ahhoz arra van szükség, hogy fogadjuk el azt. Nem történik meg ez automatikusan, hanem az embernek döntést kell hozni, amikor szól felé Istennek hívó szava.

A világ Jézus által két táborra szakadt. Az egyik tábor az, amelyik csak Istennek az általánosságban ható kegyelmét, szeretetét ismerte meg. A másik tábor pedig az, amelyik Istennek a Jézus Krisztusban megjelent kegyelmében, szeretetében részesült.

Aki nem fogadta el Jézust, akinek az életében nem lett teljessé a kegyelem, az elveszett, még akkor is, ha élete tele van jósággal, szeretettel, vagy csodálatos emberi tulajdonságokkal.

Amit tehát megérthetünk az az, hogy valóban a legnagyobb, legfontosabb a szeretet, mert a szeretet által, Isten szeretete által, áll ez a világ meg az elveszettsége ellenére is, és csak Isten szeretete által van ennek a világnak jövője. Szeretet nélkül meghal a hit és a remény is.

Úgy gondolom, hogy boldog az az ember, aki így tudja látni ezt a világot, s önmagát is. Boldog az az ember, aki Istennek a Jézus Krisztusban megjelent szeretetét a szívébe fogadta. Élete kiteljesedett, s boldog emberként élhet ebben a világban.

Az egyháznak az a legfőbb küldetése, hogy Istennek a Krisztusban megjelent kegyelmét mindenkivel megismertesse. Hirdesse, hogy itt van a kegyelem esztendeje. Erre kapott felhatalmazást, erre hívta el Jézus Krisztus az övéit.

Az elmúlt időben ezért hangsúlyoztam azt, hogy amikor az egyház nem ezt hirdeti, hanem különféle más tevékenységeket vállal fel és ezt elhallgatja, elhanyagolja, akkor feleslegessé teszi önmagát, mert feladja azt a küldetést, amit kapott. Ez nem jelenti azt, hogy a szolgálatainkban nem jelenhet meg sokféle szín, sokféle öröm és szépség. Minden a mienk. De mindennek azt a küldetést kell szolgálni, amit Jézus Krisztustól kaptunk. Első renden nem azért vagyunk, hogy az emberek számára elviselhetővé tegyük a világot, az életet, hanem, hogy a világ és az ember számára a Jézus Krisztus által hozott megoldást, váltságot hirdessük meg és arra segítsünk mindenkit, hogy azt személyesen elfogadja. A világ számára kínált minden emberi megoldás csak halogatás, fájdalomcsillapítás, gyógyulásra, szabadulásra, megváltásra csak egyedül Jézus keresztje, megváltó tette által van lehetőség. Amíg azt az ember el nem fogadja, addig halálban és kárhozatban él.

Olyan jó lenne, ha mindannyian, akik itt vagyunk most, el tudnánk mondani azt, hogy Isten Jézusban megjelent szeretete betölti a szívünket és ezért boldogok vagyunk. Ez a szeretet látóvá teszi a szemünket és látjuk, hogy minden, ami a világon szép és jó Istentől van és Istent, az Ő jóságát, szeretetét dicséri és magasztalja. Nem mi emberek vagyunk jók, nagyok, erősek, hanem Isten az, aki bennünket felhasznál ebben a világban, s minden élő és élettelen dologban az Ő szeretetet tükröződik, ragyog.

A szeretet, az Isten szeretete, az embernek, a teremtett világnak megtartó ereje, hatalma.

Tehát Pál apostol ebben a fejezetben elsősorban a szeretet fontosságáról szól, és arról, hogy a szeretet majd az örökkévalóságban is megmaradó, meghatározó erő lesz.

Először az az üzenet szólalt meg számunkra a szeretetről, hogy a mi világunkban Isten általános szeretete az egyetlen megtartó erő. Minden jó, minden érték, minden, ami előre viszi ezt a világot nem más, mint Isten szeretetének a megnyilvánulása. Így hálaadással kell szemlélnünk a világban megjelenő jót, az értékeket, s meg kell köszönnünk Isten szeretetének a bűnös világban jelenlévő megtartó munkáját. Ugyanakkor arra is szükség van, hogy mi, mint Isten gyermekei mindig támogassuk a jónak, az értékesnek a megjelenését és megerősödését, s a mi életünkben is mindig, minden módon jelenjen meg Isten szeretetének ez a rejtett megtartó ereje.

Ugyanakkor azt is tudjuk, hogy Istennek a teljes erővel áradó szeretete Jézus Krisztusban jelent meg minden ember számára. Így tehát akkor, ha valaki többet szeretne megismerni Isten szeretetéből, szeretne részesülni ennek a szeretetnek a csodálatos felemelő, gyógyító, megtartó munkájában, annak Jézushoz kell menni. Isten teljes szeretete csak akkor árad az ember életébe, ha az ember elfogadja az Istennek a Jézus Krisztusban felajánlott szövetségét.

Az elmúlt hetekben a római katolikus egyházban összejöttek a bíborosok, hogy az egyház szolgálatáról tanácskozzanak, arról, hogy miképpen kell az egyháznak élni egy meglehetősen megváltozott, átformálódott világban. Kiadtak egy előzetes záródokumentumot a tanácskozás végén. Azt fogalmazták meg, hogy az egyháznak kötelessége az, hogy a jóra törekedjen, az emberi szenvedést enyhítse, de az egyház semmiképpen nem adhatja fel azt a speciális küldetését, amit az elmúlt 2000 évben igyekezett betölteni. Tehát az Isten általános szeretetét hálás szívvel kell szemlélni, s azt támogatni, de el kell mondani, hogy egyedül Jézus Krisztusban van megoldás az ember számára. Jézust elfogadva vállalni kell az isteni törvény szerinti rendet az élet minden területén. Nincs kompromisszum ebben a kérdésben!

Sokan csalódottan fogadták ezt a határozat tervezetet, mert úgy gondolták, hogy az egyház végre mellé áll a világban zajló folyamatoknak, feladja konzervatívizmusát és támogató szeretettel a bűnnek, a gonoszságnak a pártolójává lesz. Szerencsére nem ez történt, mert a bűn az bűn, akárhogyan vélekednek róla egy korban, a bűnt nem lehet elfogadni, nem lehet azonosulni vele, sőt nyilvánvalóvá is kell tenni, szembesíteni kell vele az embereket. El kell mondani bátran, hirdetni kell, hogy az emberi életnek a megoldása egyedül Istennek a Jézus Krisztusban megnyilvánuló szeretetének elfogadása által lehetséges és ehhez kapcsolódik mindig az Istennek, az Isten törvényének komolyan vétele, az engedelmesség.

A szeretetről a Bibliában leghatározottabban a tízparancsolatot összefoglaló Igében, a Nagy Parancsolatban olvashatunk. Így hangzik ez az Ige: **„Szeresd az Urat, a te Istenedet teljes szívedből, teljes lelkedből és teljes elmédből. 38Ez az első és a nagy parancsolat. 39A második hasonló ehhez: Szeresd felebarátodat, mint magadat. 40E két parancsolattól függ az egész törvény és a próféták.”** Vannak természetesen más Igék is, amikben a szeretetről olvasunk, de ez az Ige arra segít bennünket, hogy a szeretet lényeget tudjuk megfogalmazni, amiből minden más részletkérdés értelmezhető.

Az első és nagy parancsolat tehát így hangzik: **„Szeresd az Urat, a te Istenedet teljes szívedből, teljes lelkedből és teljes elmédből.”**

Ez azt jelenti, hogy az ember, ha a szeretetet valóban gyakorolni szeretné, akkor az Urat kell szeretnie, mégpedig teljes szívével, lelkével és teljes értelmével.

Egy kicsit elbizonytalaníthat bennünket ez az Ige, hiszen mi a szeretetről szólva első renden arra szoktunk gondolni, hogy szolgáló szeretettel, jóindulattal viszonyulunk azokhoz, akik körülöttünk élnek.

Ez az Ige bár ezt a felfogást bár nem utasítja el mereven, de mindenképpen átértelmezi. Azért fontos ez, mert amikor mi szeretettel próbálunk viszonyulni emberekhez, ügyekhez, a világ dolgaihoz, akkor általában ezt a saját elgondolásunk, ízlésünk szerint tesszük.

Néha olyan nagy erővel jelenik meg a saját elgondolásunk az általunk megélt szeretetünkben, hogy az már szinte bálványimádássá lesz. S, amikor ez a szeretet mégsem lesz hatékony, működőképes, akkor az mérhetetlen csalódással, fájdalommal tölt el bennünket. Gondolhatunk pl. a szülőknek a gyermekeik iránti rajondó szeretetre, ami gyakran olyan módon fut zátonyra, hogy a rajongva szeretett gyermek elköltözik otthonról, vagy valami más módon önállósítja magát.

Sok példát lehet erre mondani, amikor mi próbáljuk megélni a szeretetet, lelkesen, odaadóan és ennek vitatható, vagy éppen szomorú következményei lesznek.

Ezt látva talán könnyebben tudjuk megérteni és elfogadni azt, hogy miért is ez az első és nagy parancsolat.

Azt jelenti ugyanis ez az első és nagy parancsolat, hogy **minden szeretetnek az Isten iránti szeretetben kell megerősödni és megvalósulni, hogy az valóban szeretet legyen, és ne más, s ne okozzon törést, csalódást vagy fájdalmat.**

Talán néhány példát mondanék erre, hogy érthető legyen az, amit üzenetként szeretnék megfogalmazni.

Az előbb felhozott példát hoznám elő elsőnek, a szülő és a gyermek kapcsolatát. Az egészen természetes, hogy a szülők szeretik a gyermekeiket. Szeretetük megnyilvánul abban, hogy védik, óvják őket. Igyekeznek nekik mindent megadni, amire szükségük van, sokszor még annál is többet. Próbálják felkészíteni őket az életre minden módon. Különórák, sport, jó iskola választása és egyéb mind erre szolgál.

Isten azonban azt mondja: Engem szeress, amikor a gyermekedet szereted! Gyermeked iránti szeretetedet az énirántam való szereteted moderálja. Ez azt jelenti, hogy megértetted, hogy én adtam oda neked Őt, mint ajándékot, és mint feladatot. És akkor, ha engem szeretsz, amikor őt szereted, akkor ez azt jelenti, hogy az ő élete felé szolgálva énrám nézel, az én akaratomat követed, és engem akarsz szolgálni, nekem akarsz hálát adni, nekem akarsz köszönetet mondani.

Itt, a szeretetnem ebben a formájában már nem az lesz a kérdés, hogy én mit szeretnék, mit látok jónak, mit szeretnék adni a gyermekemnek, hanem sokkal inkább az, hogy mi az, ami Istennek kedves, vagyis milyen módon szerethetem a gyermekemmel való fáradozásomban, kapcsolatomban Istent.

Ha valaki nem az Isten iránti szeretetét éli meg a gyermek iránti szeretetben, akkor valószínűleg nem is szereti őt jól! Tudom, hogy sokak számára idegen, és szinte elfogadhatatlan ez a kijelentés, de Isten Igéje mégis ezt mondja.

Isten Igéje arra tanít, hogy nem akkor szeretjük a gyermekünket, ha mindent megadunk neki, hanem akkor, ha az Isten iránti szeretetünk által meghatározottan adunk meg neki mindent. S ez az Isten iránti szeretetünk, ami az Ő élete felé megjelenik, a részletekben olyan mértékű kell, hogy legyen, ahogyan olvassuk: „…**teljes szívedből, teljes lelkedből és teljes elmédből.”**

Ha tovább szeretnénk szemlélni a részleteket, akkor azt mondhatjuk, hogy ebben a szeretetben, ebben a személyes kapcsolatban jelen kell lenni Istennek. Érezni kell a szülőnek és a gyermeknek is ebben a kapcsolatban Isten élő jelenlétét. Abban a szeretetkapcsolatban, abban a meghitt összhangban ott kell lenni annak az Úrnak, akik szeretünk. Az Ő jelenléte kell, hogy meghatározza a beszélgetéseket, a különféle eseményeket. S ennek az Úrnak az akarata kell, hogy első legyen mindenek felett.

Isten jelenlétében kell megerősödni a türelemre, a bölcsességre, az engedelmességre, ebben a szeretetben kell gyakorolni a megbocsátást. Csak így formálódhat jól, és csak így válhat igazán gyümölcsözővé ez a szeretetkapcsolat.

Sokszor előfordul, hogy szülők elpanaszolják, hogy a gyermekük elfordult tőlük, elfordult Istentől is. A legtöbb családban problémát jelent ez ma. S ennek egyik oka az, hogy szerettük a gyermekünket, de nem Istent szerettük őt szolgálva.

Az utóbbi időben minden évben megérkezik a körlevél a gyülekezetekhez, hogy a teremtés hetét szervezzük meg és tartsunk meghatározott alkalmakat. Ez a hét főleg azért lett meghatározva, mert a teremtett világot az ember veszélyezteti a pazarló magatartásával. Arra buzdítják ilyenkor a különféle tematikák a gyülekezetek tagjait, hogy tegyenek valamit a teremtett világért, szeressék azt a világot, amit Isten olyan nagy szeretettel adott oda nekünk.

A gondolat jó és hasznos ez a törekvés. Mindent meg kell tennünk, hogy ez a világ még sokáig az ember lakóhelye lehessen.

Itt azonban fontos megint hangsúlyozni, hogy az Isten iránti szeretet adhatja meg ennek a szeretetnek a tartalmát és az irányát is. Mi sok mindent elgondolhatunk, sok mindent meg is valósíthatunk, de eredményes akkor lesz az erőfeszítésünk, ha Istent szeretjük a földi életünknek minden vonatkozásában.

Isten iránti szeretetünk megmutatkozik a mértékletes és csendes életformában. Abban, hogy nem a felhalmozásban, a meggazdagodásban látjuk az élet értelmét, és a boldogság titkát. S Isten iránti szeretetünk arra indít bennünket, hogy a rendelkezésre álló eszközökkel tegyük szebbé ezt a világot. Dicsérjük, magasztaljuk Őt mindennel. Azzal, ahogyan kinéz az otthonunk, ahogyan rendet tartunk abban a kicsiny részében a világnak, ahol élünk. S ebben a jóra, szépre való törekvésben hihetetlenül sok lehetőséget találunk és valósíthatunk meg.

Ha a világban járva, kelve Istenünket szeretjük, akkor nem kell sehova figyelmeztető, vagy tiltó táblákat elhelyezni, mert a szívünkben lévő szeretet pontosan meg fogja határozni azt, hogy mit kell tennünk.

Ha elmegyünk és megnézzük a különféle településeket, vagy akár csak otthonokat, akkor azonnal láthatóvá lesz számunkra, hogy akik Istent szeretik, azoknak ez a szeretet határozza meg a világhoz, a dolgokhoz való viszonyát és ott különleges szépségekkel, értékekkel fogunk találkozni.

Nagyon fontos a sorrend: Szeresd az Urat, a te Istenedet teljes szívedből, teljes lelkedből és teljes erődből, s ha ezt teszed, akkor ez a szeretet minden dolgodban áldásként jelenik meg.

Bármiről is beszéljünk az önmagunk iránti szeretetről, hiszen magunkat is szeretni kell, vagy a házastársi szeretetről, vagy a hivatásunk szeretetéről, mindig ez kell, hogy a meghatározó legyen, ne ezt vagy azt szeresd, hanem: **„Szeresd az Urat, a te Istenedet teljes szívedből, teljes lelkedből és teljes erődből.”** A mi emberi szeretetünk csak Isten iránti szeretetünkben, szeretetünk által válhat igazán szeretetté. Isten nélkül minden emberi szeretet csak (legtöbbször sikertelen) próbálkozás a szeretetre.

Isten iránti szeretetünk erősít meg bennünket, hogy szeretetünk és hűségünk akkor se törjön össze, amikor nagy akadályok vannak előttünk. S Isten iránti szeretetünk ad erőt akkor, amikor valamihez, valakihez való fáradozásunkban vereséget szenvedünk. Emberekben ügyekben csalódhatunk, de Isten iránti szeretetünk életünk különféle dolgaiban megjelenve soha nem lehet csalódás, keserűség forrásává.

De mondhatná valaki azt is, hogy a Nagy Parancsolat két részből áll. Szól egyszer az Isten iránti szeretetről, s másodszor szól a felebarát iránti szeretetről. Ezt a másodikat szokták általában jobban hangsúlyozni még a szószékeken is. A mindennap életben pedig különösen ezt a parancsolatot szokták hangsúlyozni, az első részét ennek az Igének teljesen elhanyagolva, figyelmen kívül hagyva.

Úgy gondolom, hogy ez a második része a Nagy Parancsolatnak nem más, mit egy rövid eligazítás, végrehajtási utasítás a parancsolathoz, vagyis az első részhez.

Arról van ugyanis szó itt, hogy embertársainkat is az Isten iránti szeretet kell, hogy meghatározza. Nincs ugyanis lehetőség másra, ha komolyan vesszük azt, hogy Istent kell szeretni teljes szívünkkel, lelkünkkel és elménkkel.

A másik embert szeretni úgy kell, hogy másik ember felé megszólaló minden szavunkkal, megvalósuló minden tettünkkel Isten iránti szeretetünk, dicséretünk és magasztalásunk mutatkozzon meg. A világ minden részletével kapcsolatosan szabadok vagyunk, szabadon szerethetjük Istent a világ felé fordulva. Embertársaink iránt pedig arra tanít bennünket az Ige, hogy Isten iránti szeretetünk mértéke az kell, hogy legyen, hogy úgy szeressük felebarátunkat, mint saját magunkat.

Természetesen embertársaink iránti szeretetben benne kell lenni annak is, hogy mi ismerjük Istennek mentő szeretetét, amely Jézusban jelent meg, s ezt a titkot szeretnénk megismertetni embertársainkkal is.

Ez a második Ige tehát olyan módon meghatározza a másik emberhez való viszonyulásunkat, arra tanít meg bennünket, hogy arra törekedjünk, amit saját életünkben is szeretnénk megtapasztalni, megkapni. Amit szeretnétek, hogy az emberek veletek cselekedjenek, ti is azt cselekedjétek Ővelük.

Isten iránti szeretetünk embertársaink felé úgy nyilvánuljon meg, hogy úgy szeressük őket, mint önmagunkat.

De a mi szeretetünk földi életünk minden vonatkozásában akkor lesz igazán szeretet, akkor hordoz igazi értékeket, akkor lesz áldások forrásává, ha Isten iránti teljes szeretetben alapozódik meg, s ha Isten iránti szeretetünk szabja meg annak a tartalmát.